
משרד המשפטים
הממונה על העמדת מידע לציבור

	ירושלים, ב' אייר, תשע"ח 

	17 אפריל , 2018

	בתשובתך נא ציין:

	תיק מס' 55/18


לכבוד










 אדון נכבד, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 9/2/2018)
בפנייתך שבסימוכין, ביקשת לקבל מידע אודות נהלי עבודת המחלקה לחקירות שוטרים (להלן: "מח"ש") עם עמותות וארגוני חברה אזרחית, בקשר עם תעדוף מגזרים. 
תחילה אציין, כי מחלקת חופש המידע במשרד המשפטים היא הכתובת הנכונה לקבל מידע על פי הוראות חוק חופש המידע בעניינים המפורטים בבקשתך ובהתאם לכך, פנייתך הועברה וטופלה על ידי הח"מ.  לאחר בירור בקשתך מול מח"ש, התבקשתי להבהיר מספר דברים: 
ראשית, על מנת להעמיד דברים על דיוקם ובהקשרם המלא, דברי מנהל מח"ש שצוטטו בפנייתך, הם חלק מפרק שלם בסיכום השנתי של מח"ש, שכותרתו "חיזוק האמון במח"ש בקרב אוכלוסיות הסובלות משיטור יתר".
כפי שמצוין בראשיתו של פרק זה בסיכום השנתי, על רקע דו"ח המאבק בגזענות שהתפרסם בשנת 2016, הוחלט כי יינתן בעבודת מח"ש דגש על שלילת קיומה של הטיה על בסיס צבע, דת, גזע או לאום, בעיקר על רקע הסברה שחלק ניכר מהציבור המקבל את שירותיה של מח"ש הם אותם אלה החשופים לשיטור יתר, על רקע השתייכותם לקבוצות אוכלוסייה מסוימות. 
עוד עלה מן הדו"ח, כי קיים פער בין עבודת מח"ש הלכה למעשה, לבין תפיסת האוכלוסיות האמורות את עבודת המחלקה. 
על רקע זה, הושם דגש בעבודת המחלקה בשנת 2017 על חיזוק הקשרים עם מנהיגים מקרב אוכלוסיות שונות, מתוך רצון לבסס את אמון הציבור בפעילותה. האוכלוסיות שנבחרו כיעד לשנת 2018, הן הקהילה החרדית בירושלים, המגזר הערבי ישראלי ובני הקהילה האתיופית. 
כחלק מפעילות מח"ש למימוש מטרותיה אלה, יצרה מח"ש קשר עם עמותת "יוזמות קרן אברהם", המוזכרת בפנייתך, וזאת על סמך הערכה שהיכרות העמותה עם המגזר הערבי תתרום לתהליך החשיבה המתקיים במח"ש אודות דרכים להגברת אמון מגזר זה בפעילות מוסדות השלטון, ומח"ש בפרט. הפעילות המשותפת עם העמותה הסתכמה עד כה בשני מפגשים בלבד. למותר לציין, כי מטרת יצירת הקשר עם העמותה תחומה וממוקדת בפעילות היכרות הדדית לצורך הנגשת מח"ש לבני המגזר הערבי. ממילא, פעילות ממוקדת זו אינה נוגעת לאופן הטיפול המקצועי בתיקי מח"ש וברי כי אין לעמותה כמו לכל גורם אחר כל השפעה על היבטים אלה.
זהו הרקע הרלוונטי דרכו נכון להשקיף על פעילות מח"ש בתחום זה. 
על רקע האמור לעיל, הרינו להתייחס לסעיפי הפניה כדלקמן:
1. העשייה של מח"ש לטובת מתלוננים מהמגזר הערבי היא חלק ממדיניות כללית שפורטה לעיל, ומתבטאת, בין היתר, בהנגשת פעילותה של מח"ש לאוכלוסיות שמידת האמון שלהן ברשויות נמוכה. 
הביטוי "דווקא לטובת מתלוננים ממגזר זה" מבטא את המדיניות המפורטת לעיל, בשונה מביטוי להעדפתם של מתלוננים ממגזר זה על פני מתלוננים אחרים. 
1. כאמור בסיכום השנתי, עשיית מח"ש מתבטאת, בין היתר, ביצירת קשר עם עמותת "יוזמות קרן אברהם", המצויה בקשרים עם האוכלוסייה הערבית ישראלית, וזאת על מנת לחשוף את עבודת מח"ש, להצביע על הקשיים האינהרנטיים בעבודתה, וכן לחשוב על דרכים לממש את מדיניות המחלקה שפורטה לעיל.
2. כאמור לעיל, אין מדובר בתעדוף תלונות של מתלוננים מהמגזר הערבי, על פני מתלוננים אחרים. 
3. ר' סעיף ב' לעיל. המידע אינו מצוי ברשות. על כן, בקשתך לעניין זה נדחית לפי סעיף 8(3) לחוק.
4. ר' סעיף ב' לעיל - המידע אינו מצוי ברשות. על כן, בקשתך לעניין זה נדחית לפי סעיף 8(3) לחוק.
5. ר' סעיף ב' לעיל - המידע אינו קיים ברשות. על כן, בקשתך לעניין זה נדחית לפי סעיף 8(3) לחוק.
6. ר' סעיף ב' לעיל - המידע אינו קיים ברשות. על כן, בקשתך לעניין זה נדחית לפי סעיף 8(3) לחוק.
7. למבוקש בסעיף זה, נשיבך כי מטבע הדברים, תיקי מח"ש אינם מסווגים לפי דתו של מגיש התלונה, וממילא, לפרקליטות המדינה אין אפשרות להפיק מהמערכת הממוחשבת שלה את הנתונים בפילוח זה. על כן, לשם הפקת מידע זה יש צורך לבדוק ידנית מאות תלונות שהוגשו במח"ש, פעולה שתצריך הקצאת משאבים בלתי סבירה. לאור זאת, חלק זה בבקשה נדחה בהתאם לסעיף 8(1) לחוק חופש המידע, תשנ"ח-1998.
8. ר' סעיף ז' לעיל. 
2. ממשק שיתוף הפעולה עם העמותה כלל עד עתה רק "פגישת התנעה" לבחינת יישום העקרונות עליהם הוסכם בפגישת ההיכרות, דוגמת מציאת דרכים לחיזוק האמון של מח"ש בקרב האוכלוסייה הערבית ישראלית, הנגשת פעילות מח"ש וכיו"ב. הואיל ועניין זה עודנו מצוי בשלבי פיתוח וטרם התגבש, בקשותיך בסעיפים קטנים א'- ז' נדחות בהתאם להוראת סעיף 9(ב)(2) לחוק – מדיניות בשלבי עיצוב וכן סעיף 8(3) לחוק – מידע שאינו מצוי ברשות. 
3. בקשר עם עמותת "יוזמות קרן אברהם", שאלת מספר שאלות שאינן יכולות להיחשב כבקשה לקבל "מידע" בהתאם להוראות החוק, אלא במהותן כבקשה לפרט "ידע" המצוי בידי הרשות, ללא ביטוי מוחשי לידע זה. 
כך למשל, ביקשת לדעת "כיצד נוצר שיתוף הפעולה" (ס"ק א'); "מיהו הגורם במח"ש שיצר את הקשר..." (ס"ק ב'); "על סמך מה קבעה מח"ש..." (ס"ק ג'); "האם התקיים שיתוף פעולה..." (ס"ק ד'); "האם אירוע אום אל חיראן היה הגורם ליצירת קשר בין מח"ש לקרן אברהם" (ס"ק ה'). כל אלו הינן בקשות ל"ידע" שאין מקומן להתברר לפי חוק חופש המידע, שכן הוראות חוק זה, אינן תומכות בטיפפול בבקשות מסוג זה (ר' לעניין זה הנחיית היחידה הממשלתית לחופש המידע – נוהל מס' 1.3). 
לפיכך, בעניינים אלו, עליך להפנות בקשתך אל פניות הציבור. 
4. שאלות נוספות:
1. בקשה זו עוסקת בהתנהלות משטרת ישראל ועל כן, היא נדחית לפי הוראת סעיף 8(5) לחוק שענייננו מידע הנוצר בידי רשות אחרת. 
2. (מענה לסעיפים ב' ו-ג' בפנייתך) - כאמור ברישא הדברים, מח"ש עשויה לקיים קשרים עם ארגונים או עמותות על רקע קידום מטרות ספציפיות דוגמת הגברת האמון של מגזר מסוים בפעילות מח"ש, כמפורט לעיל. כאמור, קשרים מעין אלה אינם נוגעים לשיקוליה המקצועיים של מח"ש בהחלטותיה. 
3. אין הנחיות ו/או קריטריונים לקיום קשרים "רציפים וממוסדים" בין מח"ש ובין עמותות אזרחיות, לפיכך, בקשתך לעניין זה נדחית לפי סעיף 8(3) לחוק. למותר לציין, כי ככל שיש צורך חקירתי בפעולות מול ארגונים כלשהם, הרי שמח"ש עושה כן בהתאם לשיקולים מקצועיים.
4. ר' סעיף ב' לעיל. אין בידי הרשות מסמך המאגד קריטריונים לקיום קשרים כאמור ולכן בקשתך לעניין זה נדחית לפי סעיף 8(3) לחוק. 
הנני להודיעך כי לפי סעיף 17 לחוק יש בידך לעתור כנגד החלטה זו לבית המשפט לעניינים מנהליים בירושלים. 
                                                                                                                    בכבוד רב,


מיטל כץ, עו"ד

